b'\n_START_ARTICLE_\nTales de Milet\n_START_SECTION_\nImport\xc3\xa0ncia de Tales\n_START_PARAGRAPH_\nAbans de Tales, els grecs explicaven l\'origen i naturalesa del cosmos amb mites d\'herois i d\xc3\xa9us antropom\xc3\xb2rfics. En contrast, Tales argumentava que l\'aigua \xc3\xa9s l\'origen i ess\xc3\xa8ncia de totes les coses (arkh\xc3\xa9), en la que potser \xc3\xa9s la primera explicaci\xc3\xb3 significativa del m\xc3\xb3n f\xc3\xadsic sense fer refer\xc3\xa8ncia al sobrenatural. Probablement, va escollir aquest element perqu\xc3\xa8 de l\'aigua sorgeix la vida (els mars, el l\xc3\xadquid amni\xc3\xb2tic, el reg de les plantes...) i ocupa un paper primordial en la civilitzaci\xc3\xb3 (com els grans rius a Mesopot\xc3\xa0mia i a Egipte). Tamb\xc3\xa9 es va basar en el fet que va presenciar el sorgiment d\'una illa del mar, i va creure que l\'aigua formava absolutament tot, de manera que era un element que podia ser l\xc3\xadquid, gas\xc3\xb3s o s\xc3\xb2lid._NEWLINE_Tales atribu\xc3\xafa vida a all\xc3\xb2 que no \xc3\xa9s viu; segons sembla, la inspiraci\xc3\xb3 d\'aquesta idea es va produir a partir de l\'observaci\xc3\xb3 d\'una pedra d\'imant que s\'havia trobat._NEWLINE_Creia que la Terra era un disc que surava sobre el mar i la Lluna reflectia la llum del Sol. Tamb\xc3\xa9 va especificar que un any dura 365 dies i un quart, fet que despr\xc3\xa9s es corregiria amb els anys bixests. Her\xc3\xb2dot el menciona quan va predir que hi hauria un eclipsi solar el dia 28 de maig del 585 aC, que pos\xc3\xa0 fi a la lluita entre lidis i medes. Amb aquesta afirmaci\xc3\xb3, Tales defensava que la ra\xc3\xb3 humana era capa\xc3\xa7 de predir per si mateixa els fen\xc3\xb2mens de la natura. Quedaven enrere els temps en qu\xc3\xa8 tot s\'explicava amb la religi\xc3\xb3 i es posava en marxa la hist\xc3\xb2ria de la ci\xc3\xa8ncia occidental, aix\xc3\xad com s\'iniciava la filosofia presocr\xc3\xa0tica._NEWLINE_Tales va crear el concepte de filosofia, que significa "amor a la saviesa", per referir-se a l\'activitat de tots aquells que volien comprendre el m\xc3\xb3n mitjan\xc3\xa7ant la ra\xc3\xb3 i va tenir una profunda influ\xc3\xa8ncia en altres pensadors grecs. Se sap que va visitar un dels m\xc3\xa9s famosos deixebles del seu amic Anaximandre, Pit\xc3\xa0gores, a qui aconsell\xc3\xa0 que viatg\xc3\xa9s a Egipte per a la seva preparaci\xc3\xb3 matem\xc3\xa0tica i filos\xc3\xb2fica. Molts van seguir aquest consell per buscar les explicacions en la natura en comptes de basar-se en all\xc3\xb2 sobrenatural; tot i que molts van retornar a les explicacions sobrenaturals, el cert \xc3\xa9s que ho feien incorporant un llenguatge filos\xc3\xb2fic i racional que deixava enrere els mites i la religi\xc3\xb3._NEWLINE_Es va guanyar fama de savi amb fets com el de la mesura de les pir\xc3\xa0mides eg\xc3\xadpcies o la mesura de la dist\xc3\xa0ncia dels vaixells a la mar aplicant els seus teoremes. Segons narra Jeroni de Rodes, per a mesurar les pir\xc3\xa0mides va fer servir un m\xc3\xa8tode simple: la comparaci\xc3\xb3 amb l\'ombra i el triangle imaginari que en formen. Per al c\xc3\xa0lcul de la dist\xc3\xa0ncia de vaixells, hauria fet servir un pal clavat en un suro usat com a punt de mira i comparant els triangles semblants que se\'n formen.\n_START_SECTION_\nObres i fonts d\'estudi\n_START_PARAGRAPH_\nQuan va tornar a Milet dels seus viatges, va fundar una escola de filosofia en qu\xc3\xa8 es van formar diversos pensadors grecs importants, entre els quals es troben Anaximandre (610-546 aC) i Anax\xc3\xadmenes (585-525 aC)._NEWLINE_A m\xc3\xa9s, va ser conseller de diversos reis i va contribuir a preservar la independ\xc3\xa8ncia de Milet._NEWLINE_Tales no va deixar escrits; el coneixement que se\'n t\xc3\xa9 procedeix dels relats d\'Arist\xc3\xb2til.'